FOR SA hof toe oor kerke wat nie mag open | Maroela Media
Freedom of Religion South Africa (FOR SA) het hom Maandag tot die Johannesburgse hooggeregshof gewend om die regering te dwing om die huidige en onbepaalde verbod op godsdienstige byeenkomste op te hef.
FOR SA vra in hofstukke spesifiek dat die godsdienssektor oor dieselfde kam as casino's, gesondheidsklubs, rolprentteaters en restaurante geskeer moet word wat betref die grootte van toelaatbare byeenkomste.
Die organisasie vra dat die regering wetenskaplike bewyse verskaf oor waarom alle geloofsgebaseerde byeenkomste tydens die aangepaste vlak 3-regulasies verbied word, terwyl ander, soortgelyke byeenkomste wel toegelaat word.
Hy vra ook dat, hangende die verskaffing van hierdie inligting, geloofsbyeenkomste mag plaasvind op voorwaardes wat nie minder gunstig is as dié wat op ander byeenkomste van toepassing is nie, maar steeds onderhewig is aan toepaslike gesondheid- en sanitasieprotokol en sosiale afstand.
Die organisasie versoek dat godsdienswerkers erken moet word as noodsaaklike werkers wat 'n noodsaaklike diens lewer.
FOR SA se aansoek aan die hof word ondersteun deur verskeie kerke en godsdienstige organisasies wat glo dat die verbod neerkom op onbillike diskriminasie teen die godsdienssektor en 'n growwe skending van hul grondwetlike reg op godsdiensvryheid.
"Dit wys daarop dat godsdiens, vanweë sy wesenlike belang as mensereg, selfs groter grondwetlike beskerming geniet as die ekonomiese sektor," sê Michael Swain, uitvoerende direkteur van FOR SA.
"Ons glo dat godsdiensleiers, wat aan die voorpunt gestaan het om hul gemeentes verligting, vertroosting en ondersteuning tydens hierdie pandemie te bied, toegelaat moet word om die besluit te neem om hul persele vir geloofsgebaseerde byeenkomste te open of nie," sê Swain.
Die argumente en verligting in die aansoek van FOR SA stem baie ooreen met sake wat onlangs in Duitsland, Switserland, Frankryk en die VSA beoordeel is, waar howe regulasies van die hand gewys het wat onregverdig teen geloofsgebaseerde byeenkomste en aanbiddingsplekke gediskrimineer het.
FOR SA voer ook aan hoewel talle godsdienstige organisasies aanlyn platforms gebruik om hul gemeentes te bereik, het die verbod op persoonlike byeenkomste 'n diskriminerende uitwerking op meer behoeftige gemeenskappe wat nie die data of tegnologie daarvoor kan bekostig nie. Dit het 'n ernstige uitwerking op hul reg om hul godsdiens te beoefen.
"Ons erken die regering se moeilike taak om die balans tussen lewens en lewensonderhoud te bewerkstellig, veral tydens die erns van die tweede golf van die Covid-19-pandemie. Dit is egter belangrik om steeds alle sektore van ons samelewing gelyk te behandel.
"FOR SA het vantevore al verskeie briewe aan die regering gerig oor sy hantering van die godsdiensgemeenskap tydens die afsonderingstydperk, grotendeels sonder reaksie.
"Ons het nou geen ander keuse nie as om die hof te vra om die regulasies te hersien sodat 'n billike beoordeling gemaak kan word of die regering se beslissing redelik en regverdigbaar is in ooreenstemming met die vereistes van die regsreël, die Grondwet en regverdige administratiewe optrede."
FOR SA se aansoek volg op 'n afsonderlike aansoek wat die Suid-Afrikaanse Nasionale Christenforum (SANCF) verlede week in die Johannesburgse hooggeregshof ingedien het. Dié saak is uitgestel tot 2 Februarie.
FOR SA vra dat sy aansoek gesamentlik aangehoor word.
afsonderingsregulasies FOR SA
Dit is omdat Kerke so maklik toe gemaak kan word dat gaan met hierdie land soos dit gaan. Huidige Leiers blyk nie baie Christelik te wees nie…..
Selfs in ateïstiese kommunistiese lande, daar waar baie ANC leiers in ballingskap was, het kerke meer vryhede gehad.
Die kerke dien nie die regering se beleid nie. Geestelike waardes gebaseer op God's woord, het geen betekenis vir ons leiers nie.
Hoogtyd dat kerke begin opstaan vir ons reg as gelowiges om byeen te kom – sekerlik was dit so in die Konstitusie opgeneem en saam met al ons ander regte mag die regering dit nie net verander nie.
Hoe kan van die Staat wetenskaplike bewyse verwag word, as die Staat geen regte wetenskaplikes het nie? Inperkingsregulasies is 'n belediging vir 'n wetenskaplike se intelligensie.